CELEX: 32013D0391
Language: hu
Date: 2013-07-22 00:00:00
Title: A Tanács 2013/391/KKBP határozata ( 2013. július 22. ) a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat gyakorlati megvalósításának támogatásáról

23.7.2013   
            
            
               HU
            
            
               Az Európai Unió Hivatalos Lapja
            
            
               L 198/40
            
         A TANÁCS 2013/391/KKBP HATÁROZATA
   (2013. július 22.)
   a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat gyakorlati megvalósításának támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:
   
               (1)
            
            
               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát, amelynek III. fejezete tartalmazza az Unióban és harmadik országokban egyaránt meghozandó, az elterjedés elleni küzdelemre irányuló intézkedések listáját.
            
         
               (2)
            
            
               Az Unió aktívan végrehajtja ezt a stratégiát, és érvényre juttatja a stratégia III. fejezetében felsorolt intézkedéseket, elsősorban a multilaterális intézmények által irányított egyedi projektek támogatására felszabadított pénzügyi források biztosításával, a tömegpusztító fegyverek elterjedése elleni intézkedések széles skáláját igénylő államoknak technikai segítségnyújtás és szakértelem biztosításával, valamint az Egyesült Nemzetek Szervezete Biztonsági Tanácsa szerepének megerősítésével.
            
         
               (3)
            
            
               Az Egyesült Nemzetek Szervezete Biztonsági Tanácsa 2004. április 28-án elfogadta az 1540 (2004) sz. határozatot (a továbbiakban: az 1540 (2004) sz. ENSZ BT-határozat), az első olyan nemzetközi okmányt, amely átfogó és egységes módon foglalkozik a tömegpusztító fegyverek és hordozóeszközeik, valamint a tömegpusztító fegyverekhez kapcsolódó anyagok kérdésével. Az 1540 (2004) sz. ENSZ BT-határozat valamennyi állam számára kötelezettségeket állapított meg, amelyek célja, hogy megakadályozzák a nem állami szereplőket abban, illetve visszatartsák őket attól, hogy ilyen fegyverekhez és a fegyverekhez kapcsolódó anyagokhoz jussanak. A határozat felszólította továbbá az államokat arra, hogy nyújtsanak be jelentést a Biztonsági Tanács 1540 (2004) sz. ENSZ BT-határozattal létrehozott bizottsága (a továbbiakban: az 1540. sz. határozattal létrehozott bizottság) részére azokról a lépésekről, amelyeket az 1540 sz.(2004) ENSZ BT-határozat végrehajtása érdekében megtettek vagy megtenni szándékoznak.
            
         
               (4)
            
            
               Az Egyesült Nemzetek Szervezete Biztonsági Tanácsa 2006. április 27-én elfogadta az 1673 (2006) sz. határozatot, és úgy határozott, hogy az 1540. sz. határozattal létrehozott bizottságnak munkaprogramok, információs tevékenység, segítségnyújtás, párbeszéd és együttműködés révén növelnie kell az 1540 (2004) sz. ENSZ BT-határozat teljes körű végrehajtásának előmozdítására irányuló erőfeszítéseit. A határozat felkérte továbbá az 1540. sz. határozattal létrehozott bizottságot arra, hogy az államokkal, a nemzetközi, a regionális és a szubregionális szervezetekkel együtt vizsgálja meg a szerzett tapasztalatok és a levont tanulságok megosztásának lehetőségét, valamint azt, hogy rendelkezésre állnak-e az 1540 (2004) sz. ENSZ BT-határozat végrehajtását elősegítő programok.
            
         
               (5)
            
            
               Az ENSZ Biztonsági Tanácsa 2011. április 20-án elfogadta az 1977 (2011) sz. határozatot, és úgy határozott, hogy az 1540. sz. határozattal létrehozott bizottság megbízatását 10 évvel, vagyis 2021. április 25-ig meghosszabbítja. Úgy határozott továbbá, hogy az 1540. sz. határozattal létrehozott bizottságnak fokoznia kell erőfeszítéseit annak érdekében, hogy valamennyi állam teljes mértékben végrehajtsa az 1540 (2004) sz. ENSZ BT-határozatot, különösen a) az elszámoltathatóság; b) a fizikai védelem; c) a határellenőrzés és a bűnüldözési erőfeszítések; és d) az export és az átrakodás nemzeti szintű ellenőrzése terén, ideértve olyan kifizetések és szolgáltatások ellenőrzését, mint az említett export és átrakodás finanszírozása.
            
         
               (6)
            
            
               A tömegpusztító fegyverek elterjedése elleni EU-stratégia végrehajtása keretében az ENSZ BT 1540 (2004) határozata végrehajtása érdekében hozott, 2006. június 12-i 2006/419/KKBP tanácsi együttes fellépés (1) és a tömegpusztító fegyverek elterjedése elleni EU-stratégia végrehajtása keretében az ENSZ BT 1540 (2004) sz. határozata végrehajtásának támogatása céljából hozott, 2008. május 14-i 2008/368/KKBP tanácsi együttes fellépés (2) végrehajtása hozzájárult a jelentést nem készítő államok, valamint azon államok számának a jelentős csökkentéséhez is, amelyek a hiányos jelentések benyújtását követően nem küldték meg az 1540. sz. határozattal létrehozott bizottság által kért további információkat.
            
         
               (7)
            
            
               Az ENSZ Titkárságon belül az 1540. sz. határozattal létrehozott bizottság és szakértőinek érdemi és logisztikai támogatásáért felelős Leszerelési Ügyek Hivatalát kell megbízni az e határozat keretében megvalósítandó projektek technikai végrehajtásával.
            
         
               (8)
            
            
               Ezt a határozatot az Egyesült Nemzetek Szervezete által kezelt programokhoz vagy projektekhez történő uniós pénzügyi hozzájárulások kezelésére vonatkozó, az Európai Bizottság és az Egyesült Nemzetek Szervezete között létrejött pénzügyi és igazgatási keretegyezménnyel összhangban kell végrehajtani,
            
         ELFOGADTA EZT A HATÁROZATOT:
   1. cikk
   (1)   A tömegpusztító fegyverek elterjedése elleni, az ENSZ Biztonsági Tanácsa szerepének megerősítését, valamint a tömegpusztító fegyverek elterjedése jelentette kihívásokkal való szembenézéshez szükséges szakértelem növelését célul kitűző EU-stratégiával összhangban az Európai Unió folytatja az Egyesült Nemzetek Szervezete Biztonsági Tanácsa 1540 (2004) sz. határozatának (a továbbiakban: az 1540 (2004) sz. ENSZ BT-határozat) és az Egyesült Nemzetek Szervezete Biztonsági Tanácsa 1977 (2011) sz. határozatának támogatását.
   (2)   Az 1540 (2004) sz. ENSZ BT-határozatot támogató projektek – az EU-stratégia intézkedéseinek megfelelően – szubregionális szakmai találkozókból, országlátogatásokból, eszmecserékből, rendezvényekből, képzésből és közönségkapcsolati tevékenységekből állnak.
   (3)   A projektek céljai a következők:
   
               —
            
            
               a releváns nemzeti és regionális erőfeszítések és képességek növelése elsősorban kapacitásépítés és a segítségnyújtás megkönnyítése révén,
            
         
               —
            
            
               hozzájárulás az 1540 (2004) sz. ENSZ BT-határozat végrehajtásának állásáról szóló 2009. évi átfogó felülvizsgálat konkrét ajánlásainak gyakorlati megvalósításához, különösen a technikai segítségnyújtás, a nemzetközi együttműködés és a lakosság tájékoztatása terén,
            
         
               —
            
            
               az államok kérelmére nemzeti cselekvési tervek kezdeményezése, kidolgozása és végrehajtása.
            
         (4)   A projektek részletes leírását a melléklet tartalmazza.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (a főképviselő) felel.
   (2)   Az 1. cikk (2) bekezdésében említett projektek technikai végrehajtását az ENSZ Titkársága (Leszerelési Ügyek Hivatala) (a továbbiakban: az ENSZ Titkársága [ODA]) végzi. E feladatát a főképviselő felelőssége és ellenőrzése mellett látja el.
   (3)   A főképviselő e célból megköti a szükséges megállapodásokat az ENSZ Titkárságával (ODA).
   3. cikk
   (1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 750 000 EUR, amelyet az Európai Unió általános költségvetéséből kell finanszírozni.
   (2)   Az (1) bekezdésben meghatározott összegből finanszírozott kiadásokat az Európai Unió általános költségvetésére alkalmazandó eljárások és szabályok szerint kell kezelni.
   (3)   Az (2) bekezdésben említett kiadások megfelelő kezelését a Bizottság felügyeli. A Bizottság e célból finanszírozási megállapodást köt az ENSZ Titkárságával (ODA). A finanszírozási megállapodás rendelkezik arról, hogy az ENSZ Titkárságának (ODA) – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik a (3) bekezdésben említett finanszírozási megállapodásnak az e határozat hatálybalépését követő mielőbbi megkötésére. Tájékoztatja a Tanácsot az ezen eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
   4. cikk
   A főképviselő e határozat végrehajtásáról jelentést tesz a Tanácsnak az ENSZ Titkársága (ODA) által készített rendszeres beszámolók alapján. Ezek a jelentések képezik a Tanács által végzett értékelés alapját. A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat huszonnégy hónappal a 3. cikk (3) bekezdésében említett finanszírozási megállapodás megkötését követően, vagy három hónappal az elfogadását követően hatályát veszti, amennyiben ezen időtartam alatt nem kötöttek finanszírozási megállapodást.
   
      Kelt Brüsszelben, 2013. július 22-én.
      
         
            a Tanács részéről
         
         
            az elnök
         
         C. ASHTON
      
   
   
      (1)  HL L 165., 2006.6.17., 30. o.
   
      (2)  HL L 127., 2008.5.15., 78. o.
   
      MELLÉKLET
      1.   CÉLKITŰZÉSEK
      
      E határozat általános célkitűzése Egyesült Nemzetek Szervezete Biztonsági Tanácsa 1540 (2004) sz. (a továbbiakban: az 1540 (2004) sz. ENSZ BT-határozat) és 1977 (2011) sz. határozata (a továbbiakban: az 1977 (2011) sz. ENSZ BT-határozat) végrehajtásának előmozdítása a tömegpusztító fegyverek elterjedése elleni EU-stratégia végrehajtása keretében, konkrét intézkedések révén, amelyek az alábbi konkrét célokat szolgálják: a releváns nemzeti és regionális erőfeszítések és képességek növelése, elsősorban kapacitásépítés és a segítségnyújtás megkönnyítése révén; hozzájárulás az 1540 (2004) sz. ENSZ BT-határozat végrehajtásának állásáról szóló 2009. évi átfogó felülvizsgálat konkrét ajánlásainak gyakorlati megvalósításához, különösen a technikai segítségnyújtás, a nemzetközi együttműködés és a nyilvánosság tájékozottságának növelése terén.
      2.   AZ INTÉZKEDÉSEK LEÍRÁSA
      
      2.1.   A nemzeti végrehajtásra és a szubregionális koordinációra irányuló kapacitások növelése
      
      2.1.1.   Az intézkedés célja
      
      
                  —
               
               
                  Országspecifikus végrehajtási tevékenységek támogatása, ideértve nemzeti cselekvési tervek, valamint tartós nemzeti és szubregionális végrehajtási folyamatok kidolgozását is.
               
            
                  —
               
               
                  A nemzetközi együttműködés növelése, ideértve az 1540. sz. határozattal létrehozott bizottságnak az 1540 (2004) sz. ENSZ BT-határozat végrehajtásában betöltött szerepét.
               
            2.1.2.   Az intézkedés leírása
      
      Az 1540 (2004) sz. ENSZ BT-határozatban foglalt fő követelmények nemzeti szintű végrehajtását szolgáló gyakorlati lépéseknek az UNODA általi elősegítése – indokolt esetben más nemzetközi, regionális és szubregionális szervezetekkel és szervekkel együttműködésben –, különösen az 1540. sz. határozattal létrehozott bizottság általi országlátogatások vagy országspecifikus tevékenységek támogatásával, amennyiben az érintett államok hozzájárulásukat adják. Öt (egyenként négynapos) országlátogatás támogatása van előirányozva. Az adott országtól és az 1540. sz. határozattal létrehozott bizottság döntéseitől függően az országlátogatások vagy országspecifikus tevékenységek hozzá fognak járulni a nemzeti végrehajtási folyamathoz a következők révén: a) a tájékozottság növelése az 1540 (2004) sz. ENSZ BT-határozat nemzeti szintű végrehajtásában részt vevő szereplőkkel folytatott testre szabott párbeszédek révén; b) a határozat végrehajtására szolgáló nemzeti intézkedések és mechanizmusok vizsgálata és a nemzeti hatóságok előtt álló konkrét kihívások meghatározása, valamint azok kezelésének lehetséges módjai; és c) az önkéntes nemzeti cselekvési tervek, valamint a meglátogatott ország által tervbe vett egyéb intézkedések előkészítésének megkönnyítése.
      Találkozók szervezése az UNODA által az egyes alrégiókban – indokolt esetben más nemzetközi, regionális és szubregionális szervezetekkel és szervekkel együttműködésben –, melyek az adott alrégióban korábban tartott kapacitásépítési célú szakmai találkozók eredményére épülnek. Folytatásként három további találkozó van tervbe véve a kiválasztott alrégiókban (Afrika, az Öböl-menti térség és a Közel-Kelet, Délkelet-Európa és Latin-Amerika). Mindegyik találkozó az adott alrégió tényleges szükségleteihez igazodik, és azokra a területekre összpontosít, amelyeken gyakorlati előrelépésre van kilátás. A találkozókat országon belüli, az 1540 (2004) sz. ENSZ BT-határozat végrehajtása terén való folyamatos előrelépés biztosítását célzó konkrét intézkedések feltárására irányuló technikai megbeszélések fogják kísérni. Az országon belüli megbeszélésekre az érdekelt tagállamok felkérésére fog sor kerülni.
      Az UN ODA a hatékony szinergia biztosítása, valamint a megkettőződés elkerülése érdekében más nemzetközi szervezetekkel és ügynökségekkel – ideértve az EBESZ-t, a NAÜ-t, az a Vegyifegyver-tilalmi Szervezetet (OPCW), a WHO-t, a FAO-t, az Állat-egészségügyi Világszervezetet (OIE) is – együttműködve az 1540 (2004) sz. ENSZ BT-határozat alapján tevékenységeket hoz létre.
      Adott esetben elérendő cél, hogy ezek a tevékenységek szinergiát alkossanak a vegyi, biológiai, radiológiai és nukleáris anyagokkal foglalkozó, a Stabilitási Eszköz keretében jelenleg létrehozás alatt álló regionális kiválósági központok tevékenységeivel, valamint az e területen végzett, uniós eszközökből finanszírozott egyéb programokkal.
      2.1.3.   Az intézkedés eredményei
      
      Az 1540 (2004) sz. ENSZ BT-határozat végrehajtásának javítása azáltal, hogy az államok további lépéseket tettek a határozat teljes megvalósítása érdekében; a fő követelményeinek megvalósítására vonatkozó hathatós és reális nemzeti cselekvési tervek vagy menetrendek kidolgozása; fokozott és összehangolt regionális megközelítés az 1540 (2004) sz. ENSZ BT-határozat végrehajtása terén; és eredményes partnerségek kialakítása a részt vevő államok és a segítségnyújtást végzők között.
      2.2.   Megnövelt kapacitásépítés a fizikai védelem létrehozására és fenntartására, valamint az érzékeny kettős felhasználású anyagokkal való elszámolás
      
      2.2.1.   Az intézkedés célja
      
      Az 1540 (2004) sz. ENSZ BT-határozat maradéktalan végrehajtását célzó kapacitásépítés előmozdítása, mégpedig a határozat egyik fő területére, az érintett anyagok fizikai védelmére és az azokkal való elszámolásra való összpontosítás révén. Az 1540 (2004) sz. ENSZ BT-határozat konkrét rendelkezéseket tartalmaz (a rendelkező rész (3) bekezdésének a) és b) pontja), melyek minden államot köteleznek arra, hogy megfelelően ellenőrizzék a nukleáris, vegyi és biológiai fegyverek és hordozóeszközeik tervezésére, kifejlesztésére, gyártására vagy alkalmazására esetlegesen felhasználható anyagokat, felszereléseket és technológiákat. E célból az államoknak elő van írva, hogy a) dolgozzanak ki és alkalmazzanak megfelelő hathatós intézkedéseket az ilyen termékek biztosítására és az azokkal való elszámolásra az előállítás, a felhasználás, a tárolás és a szállítás során; valamint hogy b) dolgozzanak ki és alkalmazzanak megfelelő hathatós intézkedéseket a fizikai védelem terén.
      2.2.2.   Az intézkedés leírása
      
      Két szubregionális szakmai találkozó szervezése az UNODA által (Közép-Amerika, Délkelet-Ázsia és Latin-Amerika), amely az érintett anyagok fizikai védelmére és az azokkal való elszámolásra összpontosít. Ezek a rendezvények – az érintett biológiai, vegyi és nukleáris anyagok elszámolására, biztonságára és védelmére vonatkozó nemzeti intézkedésekkel és gyakorlatokkal kapcsolatos tapasztalatcsere révén – elő fogják mozdítani a jó gyakorlatokon és a levont tanulságokon alapuló integrált nemzeti megközelítéseket.
      A nemzetközi szervezetekkel – többek között a NAÜ-vel, az OPCW-vel, a WHO-val, a FAO-val, az OIE-vel és az EBESZ-szel – folytatott együttműködés és egyeztetés fontossága szintén megfelelő hangsúlyt kap majd. Mindegyik szakmai találkozót a részt vevő országokkal folytatandó, a témához kapcsolódó technikai megbeszélések kísérik, melyek maradéktalanul figyelembe veszik a nemzeti sajátosságokat. Az országon belüli megbeszélésekre az adott alrégiókban található érdekelt tagállamok felkérésére fog sor kerülni.
      Adott esetben elérendő cél, hogy ezek a tevékenységek szinergiát alkossanak a vegyi, biológiai, radiológiai és nukleáris anyagokkal foglalkozó, a Stabilitási Eszköz keretében jelenleg létrehozás alatt álló regionális kiválósági központok tevékenységeivel, valamint az e területen végzett, uniós eszközökből finanszírozott egyéb programokkal.
      2.2.3.   Az intézkedés eredményei
      
      Fokozott nemzeti erőfeszítések és megnövelt kapacitások a nukleáris, vegyi és biológiai fegyverek és hordozóeszközeik tervezésére, kifejlesztésére, gyártására vagy alkalmazására esetlegesen felhasználható anyagok, felszerelések és technológiák megfelelő ellenőrzése terén; az érintett anyagok biztosítására és védelmére, valamint az azokkal való elszámolásra vonatkozó eredményes és hatékony gyakorlatok meghatározása; az érintett anyagok megnövelt biztonsága nemzeti és regionális szinten; megerősített regionális és nemzetközi partnerségek az érintett területeken; és hozzájárulás a globális vegyi, biológiai, radiológiai és nukleáris (CBRN) biztonság növelését célzó erőfeszítésekhez.
      2.3.   Az 1540 (2004) sz. ENSZ BT-határozat végrehajtásának állásáról szóló 2009. évi átfogó felülvizsgálatban foglalt ajánlások gyakorlati megvalósításának támogatása
      
      2.3.1.   Az intézkedés célja
      
      A 2009. évi átfogó felülvizsgálatban foglalt ajánlások gyakorlati megvalósításának támogatása;
      a nemzetközi együttműködés fokozása és a nyilvánosság figyelmének felhívása az 1540 (2004) sz. ENSZ BT-határozat végrehajtásának fontosságára.
      2.3.2.   Az intézkedés leírása
      
      Az 1977 (2011) sz. ENSZ BT-határozat és a 2009. évi átfogó felülvizsgálat záródokumentuma több konkrét intézkedést irányoz elő az 1540 (2004) sz. ENSZ BT-határozat fő követelményeinek végrehajtására. Az intézkedés konkrét projekteket tartalmaz ilyen tevékenységek támogatására, többek között találkozók/rendezvények, képzések, valamint közönségkapcsolati tevékenységek szponzorálása révén. Ezek a projektek – amelyek adott esetben az 1540. sz. határozattal létrehozott bizottság döntéseitől és ajánlásaitól is függenek – a következők lennének:
      
                  —
               
               
                  a segítségnyújtást igénylőket, illetve felajánlókat egybegyűjtő rendezvények és a jelenlegi vagy jövőbeli partnerek (államok, nemzetközi és regionális szervezetek) közötti találkozók szervezése az UNODA által,
               
            
                  —
               
               
                  az UNODA által szervezett találkozók azon erőfeszítések támogatása céljából, melyek arra irányulnak, hogy fokozzák az 1540. sz. határozattal létrehozott bizottság együttműködését nemzetközi nonproliferációs mechanizmusokkal és más nemzetközi és regionális szervezetekkel,
               
            
                  —
               
               
                  a civil társadalom, a tudományos élet és az ipar képviselőinek részvételével zajló szakmai találkozó szervezése vagy szponzorálása az UNODA által,
               
            
                  —
               
               
                  nemzeti tisztviselők képzéseken és egyéb kapacitásépítési célú tevékenységekben való részvételének szponzorálása az UNODA által,
               
            
                  —
               
               
                  egy, az 1540 (2004) sz. ENSZ BT-határozat végrehajtásával kapcsolatos ügyekkel foglalkozó elektronikus közlöny szponzorálása.
               
            Adott esetben elérendő cél, hogy ezek a tevékenységek szinergiát alkossanak a vegyi, biológiai, radiológiai és nukleáris anyagokkal foglalkozó, a Stabilitási Eszköz keretében jelenleg létrehozás alatt álló regionális kiválósági központok tevékenységeivel, valamint az e területen végzett, uniós eszközökből finanszírozott egyéb programokkal.
      2.3.3.   Az intézkedés eredményei
      
      A 2009. évi átfogó felülvizsgálat kapcsán elfogadott konkrét intézkedések végrehajtása; a technikai segítségnyújtást elősegítő eszközök diverzifikálása; az 1540 (2004) sz. ENSZ BT-határozattal kapcsolatos kérdésekre irányuló képzés nyújtása nemzeti tisztviselők részére; a civil társadalom, a tudományos élet és az ipar képviselőinek fokozott bevonása az 1540 (2004) sz. ENSZ BT-határozat végrehajtására irányuló nemzetközi, regionális és nemzeti erőfeszítésekbe; nagyobb fokú tájékozottság a nyilvánosság körében az 1540 (2004) sz. ENSZ BT-határozat maradéktalan végrehajtásának fontosságáról.
      3.   AZ INTÉZKEDÉSEK VÉGREHAJTÁSÁBAN RÉSZT VEVŐ PARTNEREK
      
      
                  —
               
               
                  Az ENSZ Biztonsági Tanácsa és annak az 1540. sz. határozattal létrehozott bizottsága,
               
            
                  —
               
               
                  az érintett alrégiók részt vevő országainak kormányai,
               
            
                  —
               
               
                  a segítséget nyújtó kormányok és szervezetek,
               
            
                  —
               
               
                  az ENSZ, az érintett nemzetközi, regionális és szubregionális szervezetek,
               
            
                  —
               
               
                  nem kormányzati szervezetek és a civil társadalom képviselői.
               
            4.   AZ INTÉZKEDÉSEK KEDVEZMÉNYEZETTJEI
      
      
                  —
               
               
                  Tagállamok, állami tisztviselők,
               
            
                  —
               
               
                  az 1540. sz. határozattal létrehozott bizottság és az ENSZ egyéb szervei,
               
            
                  —
               
               
                  nemzetközi, regionális és szubregionális szervezetek,
               
            
                  —
               
               
                  az 1540 (2004) sz. ENSZ BT-határozat alapján technikai segítséget nyújtó, illetve abban részesülő kormányok és szervezetek,
               
            
                  —
               
               
                  a civil társadalom, a tudományos élet és az érintett iparágak.
               
            5.   HELYSZÍN
      
      Az UNODA ki fogja választani az ülések, szakmai találkozók és egyéb rendezvények lehetséges helyszíneit. A helyszínek kiválasztásának kritériumai közé tartozik, hogy az adott régióban az érintett állam mennyire hajlandó arra, illetve elkötelezett aziránt, hogy otthont adjon a rendezvénynek. Az országlátogatások és az országspecifikus tevékenységek pontos helyszíne függ majd az érdekelt tagállamok általi felkéréstől és adott esetben az 1540. sz. határozattal létrehozott bizottság döntéseitől.
      6.   IDŐTARTAM
      
      A projekt becsült teljes időtartama 24 hónap.